Pia Gjellerup (S), 2000-02-03:
Som jeg nævnte i min indledende besvarelse, så er regeringens turismepolitiske målsætninger, at vi kan skabe en velkvalificeret turisme af høj kvalitet med stærk innovation på et bæredygtigt grundlag.
Se, i dag har vi ikke en diskussion om - som der har været lagt lidt op til fra nogle ordføreres side - hvad vi gør med økonomien, og så i øvrigt lader turismeerhvervet arbejde, ej heller at andre taler om, hvad turismeerhvervet skal gøre, i øvrigt uden at se på de økonomiske rammer.
Jeg synes, det er værd at se på det hele, og jeg tror i meget høj grad, at turismeerhvervet vil blive ved med altid at dyste på de økonomiske rammer lige så vel som alle andre erhverv.
Men jeg tror også, at de ville være glade for, at vi bliver ved med også at stille nogle krav, pege på nogle udfordringer, nogle veje for turismeerhvervets egen udvikling.
Så den gensidighed synes jeg, at vi skal få understreget, og det synes jeg, at forslaget til vedtagelse gør.
Jeg ville naturligvis uden at være blevet pålagt det i en vedtagelse fra Folketinget have inddraget turismens organisationer i i hvert fald dels noget dataindsamling - det kan ikke være anderledes, det er dem, der ved det - dels i en afslutning i forhold til at få vurderet, om det nu så også er nogle ordentlige opgørelser, der er foretaget.
Så synes jeg måske, det er lidt ærgerligt, at vi nævner nogle og ikke andre, men de skal blive hørt og taget med på råd.
Det er fremgået af debatten - om end det var stærkt fremprovokeret, det kom ikke helt af sig selv - at vi ikke kan løse de traditionsrige turismetilbudsvanskeligheder, som vi har set det med manglende udlejning af sommerhuse specielt til det tyske marked især her i 1999, men også med en tendens i årene inden, ved at reducere eller fjerne momsen.
For der betales, som hr. Svend Erik Hovmand - jeg tror ufrivilligt, men meget klædeligt og ærligt - fik nævnt her fra talerstolen, jo ikke moms af sommerhusudlejning.
Man skal passe på at markedsføre sig med ét synspunkt og bruge en helt anden argumentation.
Kom med synspunkterne rent, hvor de tæller, og så fortæl os, hvorfor man vil gøre det, hvordan man vil finde pengene.
Og jeg synes, jeg forgæves har hørt efter, hvor man vil spare de netto - og jeg understreger - netto omkring 1,5 mia. kr., som især Venstre og De Konservative har koncentreret sig om at love turismeerhvervet i diverse skattelettelser. Jeg vil også understrege fra min indledning, at spørgsmålet om grønne afgifter jo ikke entydigt kan ses på dette eller hint emne.
Vi skal se det som en helhed, og samlet set er turismeerhvervets belastning med grønne afgifter mere end opvejet af den tilbageføring, der er vedtaget i samme sammenhæng.
Det vil sige, at hvis man fjerner alt, hvad der er vedtaget som den samlede pakke af grønne afgifter, ja, så vedtager man en nettobelastning af turismeerhvervet.
Jeg går da ikke ud fra, at nogen mener, at vi skal belaste turismeerhvervet ved at fjerne alt vedrørende og tilknyttet grønne afgifter.
Jeg tror, vi skal få understreget - og det vil det arbejde, der foregår i øjeblikket, også komme til at pege på - at vi med et moderne udtryk hentet fra det udland, hvor også turisterne kommer fra, skal »brande« Danmark generelt og over hele verden, ikke alene for turismen, men generelt i vores optræden, når vi er ude i den store verden.
Vi skal fremhæve os som uhøjtidelige, det vi også kunne kalde charmerende, det som dækkes af vores eget danske ord hygge, der jo ikke er til at oversætte.
Vi skal fremhæve, at vi har et velfungerende og rent, raffineret samfund, og at vi i øvrigt kan byde på en natur, der gør det til en oase i Europa.
Og det betyder, at vi får et bedre grundlag for at markedsføre os, og det tror jeg er væsentligt, for turister kommer nu til dags ikke bare af sig selv.
Vi skal også sørge for, at turismen spiller sammen med lokalområderne.
Den danske befolkning skal leve godt sammen med både turisterne, attraktionerne, trafikken og belastningen af naturen, og jeg tror, at det er en vigtig målsætning for os alle, at turismen ikke bliver en belastning for en lokalbefolkning, og bare en god forretning for valutakassen. Jeg ser frem til arbejdet med den brede redegørelse, og som nævnt tror jeg ikke, at nogen af os tager skade af at få set de mange elementer både i en tidsmæssig sammenhæng, i en international sammenhæng og så også punkt for punkt i den sammenhæng, som hvert enkelt af de initiativer, vi tager, også skal ses i.
Så jeg takker for min del og for skatteministerens del for debatten i dag.